Death Race 2000
Death Race 2000 () je američki science fiction film snimljen 1975. godine u režiji Paula Bartela. Temelji se na noveli The Racer Iba Melchiora, a radnja je smještena u 2000. godinu (u tada bliskoj budućnosti), dvije decenije nakon što su SAD doživjele ekonomski kolaps te uspostavljen autoritarni režim koji mase u poslušnosti drži priređujući spektakularnu transkontinentalnu automobilsku utrku gdje se sudionici natječu nastojeći ubiti jedni druge i skupljajući bodove gaženjem slučajnih pješaka. Nominalni protagonist, koga tumači David Carradine, je Frankenstein, tajanstveni maskirani vozač koji je pobijedio u nekoliko prethodnih utrka, a koji, zajedno sa drugim vozačima, postaje metom sabotaže i atentata od strane pokreta otpora.

Film je nastao u nezavisnoj produkciji Rogera Cormana, kome su poticaj predstavljale vijesti da veliki hollywoodski studio United Artists namjerava iste godine prikazati radnjom i temom sličan film Rollerball, pa se zbog toga ponekad navodi kao jedan od prvih modernih mockbustera. Napravljen s niskim budžetom, Death Race 2000 se isticao inzistiranjem na eksploatacijskim sadržajima, prije svega eksplicitnim nasiljem, ali i njegovim kombiniranjem sa crnim humorom i političkom satirom, uglavnom vezanom uz reference na nedavnog i u tadašnjoj američkoj javnosti omrznutog predsjednika Richarda Nixona.

Death Race 2000 je nakon premijere dočekan neprijateljski od strane kritike, pri čemu je ugledni Roger Ebert udijelio nula od četiri zvjezdice u svojoj recenzije. Usprkos toga je doživio komercijalni uspjeh, te sa vremenom stekao svojevrsni kult status. Jedan od njegovih velikih poklonika je kontroverzni radio-voditelj Alex Jones koji ga često koristi kao referencu u svojim emisijama.

Godine 1976. je na temelju filma napravljena arkadna video-igra Death Race, koja je kao jedna od prvih izazvala kontroverze zbog navodnog poticanja djece i omladine na nasilje; osim što će 1990. dobiti istoimeni remake, potakla je cijeli niz video-igara sa sličnim stilom kao što je Carmaggedon. Sam film je 2008. godine dobio remake pod naslovom Death Race i sa Jasonom Stathamom u glavnoj ulozi, a koji će dobiti još dva direct-to-DVD nastavka. Godine 2017. je, pak, prikazan nastavak u Cormanovoj produkciji pod naslovom Death Race 2050.

Uloge
 David Carradine ... Frankenstein
 Simone Griffeth ... Annie Smith
 Sylvester Stallone ... "Machine-Gun" Joe Viterbo
 Sandy McCallum ... "Mr. President"
 Louisa Moritz ... Myra
 Don Steele ... Junior Bruce
 Mary Woronov ... "Calamity" Jane Kelly
 Roberta Collins ... Matilda the Hun
 Fred Grandy ... "Herman the German" Boch
 Martin Kove ... Ray "Nero the Hero" Lonagan
 Joyce Jameson ... Grace Pander
 Carle Bensen ... Harold
 Leslie McRay ... Cleopatra
 Harriet Medin ... Thomasina Paine
 Jan Worth ... Mladi repoter

Vidi još
Igre gladi

Izvori

Vanjske veze

Američki filmovi
SF-filmovi
Akcije (filmovi)
Satirični filmovi
Politički filmovi
Sportski filmovi
Distopijski filmovi
Filmovi ceste
Crnohumorni filmovi